Predsjednik Vlade Andrej Plenković potvrdio je u srijedu da mu je žena požeško-slavonskog župana Alojza Tomaševića pisala vezano za suprugovo obiteljsko nasilje te istaknuo da mu na taj mail njegovi suradnici nisu skrenuli pozornost jer ga “očito” nisu percipirali kao dovoljno relevantan u šumi e-poruka koji svakodnevno pristižu, zbog čega je izrazio žaljenje te poručio da očekuje da se svi navodi provjere.

“Tijekom jutra smo provjerili, pronađen je jedan mail od 30. svibnja koji je došao u Tajništvo HDZ-a i u Ured. To nije bilo prineseno mojoj pozornosti, da jest – siguran sam da bi se s tom temom pozabavio ranije. Žao mi je, potkrala se greška. Ima puno dopisa koji su nerijetko anonimni i vrlo teško shvatljivi. On je očito u šumi tih mailova od strane mladih suradnika u stranci nedovoljno percipiran kao relevantan. Žao mi je da se to dogodilo, bio sam iznenađen u biti da je ona meni pisala. Ja gospođu ne poznajem, nisam imao prigodu s njom razgovarati, ali u svakom slučaju nakon ovoga što se dogodilo mislim da smo kao stranka reagirali promptno i očekujem prije svega da se svi ti navodi kojima smo zajedno svjedočili provjere i nakon toga ćemo vidjeti kako ćemo dalje postupiti”, rekao je predsjednik Vlade koji je nazočio konferenciji “Hrvatska kakvu trebamo – Poljoprivreda za 21. stoljeće”.

Požeško-slavonski župan Tomašević u utorak je priveden u policiju na razgovor zbog, kako se neslužbeno doznalo, obiteljskog nasilja. Njegova supruga, Mara Tomašević za Jutarnji list je rekla da je dvaput pisala premijera vezano za nasilje koje je trpila od supruga.

Premijer je kazao i da neće tužiti bivšeg ministra unutarnjih poslova, Vlahu Orepića, koji je u intervjuu za Globus rekao da je uoči lokalnih izbora Plenković zaustavio istragu i moguće uhićenje Ivice Todorića.

“Bio sam vrlo jasan na otvorenim sjednicama Vlade. I kao političar i kao pravnik jasno odvajam politiku stranke i izvršnu vlast od djelovanja policije, DORH-a i pravosuđa i zato očekujem da istu percepciju uloge policije i DORH-a imaju oni koji su obnašali funkciju ministra unutarnjih poslova, a koji su u trenutku kad su ostali bez funkcije pozivali narod na ulice. Tu vidim da nema jednakog stupnja zrelosti u percepciji zadaća različitih grana vlasti, a osobito potpune neovisnosti rada policijskih tijela. Moja poruka je jasna, konstantna, neovisno o kome je riječ”, rekao je Plenković.

“Ja bih mogao tužiti svaki dan koga god hoćete, ali kad sam se odlučio baviti javnim poslom, onda ću to trpjeti na svojim leđma”, ustvrdio je.

Vezano za otkazivanje posjeta Hrvatskoj srpskog predsjednika Aleksandra Vučića, komentirao je takvi posjeti trebaju biti u pravom trenutku jer su osjetljivi. “Čini mi se da na taj trenutak treba pričekati još neko vrijeme nakon izjava koje smo čuli”, dodao je.

Podržite nas! Kako bismo Vas mogli nastaviti informirati o najvažnijim događajima i temama koje se ne mogu čitati u drugim medijima, potrebna nam je Vaša pomoć. Molimo Vas podržite Narod.hr s 50, 100, 200 ili više kuna. Svaka Vaša pomoć nam je značajna! Hvala Vam! Upute kako to možete učiniti možete pronaći OVDJE

Izvor: Hina/gs